LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL Lietuvos Respublikos sveikatos apsaugos ministro 2012 m. gegužės 17 d. įsakymO Nr. V-441 „Dėl Neurologijos ir vaikų neurologijos ambulatorinių sveikatos priežiūros paslaugų teikimo reikalavimų tvarkos aprašo patvirtinimo“ PAKEITIMO

2025 m. kovo 13 d. Nr. V-200

Vilnius

1.	P a k e i č i u Lietuvos Respublikos sveikatos apsaugos ministro 2012 m. gegužės 17 d. įsakymą Nr. V-441 „Dėl Neurologijos ir vaikų neurologijos ambulatorinių sveikatos priežiūros paslaugų teikimo reikalavimų tvarkos aprašo patvirtinimo“ ir jį išdėstau nauja redakcija:

„LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL AMBULATORINIŲ SUAUGUSIŲJŲ NEUROLOGIJOS ANTRINIO IR TRETINIO LYGIO ASMENS SVEIKATOS PRIEŽIŪROS PASLAUGŲ TEIKIMO REIKALAVIMŲ APRAŠO PATVIRTINIMO

Vadovaudamasis Lietuvos Respublikos sveikatos priežiūros įstaigų įstatymo 9 straipsnio 1 dalies 3 punktu ir 10 straipsnio 6 punktu:

1.	T v i r t i n u Ambulatorinių suaugusiųjų neurologijos antrinio ir tretinio lygio asmens sveikatos priežiūros paslaugų teikimo reikalavimų aprašą (pridedama).

2.	N u s t a t a u, kad Ambulatorinių suaugusiųjų neurologijos antrinio ir tretinio lygio asmens sveikatos priežiūros paslaugų, apmokamų iš Privalomojo sveikatos draudimo fondo, teikimo priežiūra vykdoma Valstybinės ligonių kasos prie Sveikatos apsaugos ministerijos direktoriaus tvirtinamo Asmens sveikatos priežiūros įstaigų, vaistinių ir kitų įstaigų bei įmonių, sudariusių sutartis su Valstybine ligonių kasa prie Sveikatos apsaugos ministerijos ar teritorinėmis ligonių kasomis, veiklos priežiūros tvarkos aprašo nustatyta tvarka.

3.	P a v e d u įsakymo vykdymo kontrolę viceministrui pagal veiklos sritį.“

2.	P a k e i č i u šiuo įsakymu nauja redakcija išdėstytą Ambulatorinių suaugusiųjų neurologijos antrinio ir tretinio lygio asmens sveikatos priežiūros paslaugų teikimo reikalavimų aprašą:

2.1.	Papildau 8.71 papunkčiu:

„8.71. elektroencefalografas;“.

2.2.	Papildau 8.72 papunkčiu:

„8.72. elektroneuromiografas;“.

2.3.	Pakeičiu 11.5 papunktį ir jį išdėstau taip:

„11.5. elektroencefalografijos tyrimus;“.

2.4.	Pakeičiu 11.6 papunktį ir jį išdėstau taip:

„11.6. elektroneuromiografijos tyrimus;“.

3.	N u s t a t a u, kad:

3.1.	šis įsakymas, išskyrus šio įsakymo 2 punktą, įsigalioja 2025 m. liepos 1 d.;

3.2.	šio įsakymo 2 punktas įsigalioja 2027 m. sausio 1 d.;

3.3.	ambulatorinės suaugusiųjų neurologijos antrinio ir tretinio lygio asmens sveikatos priežiūros paslaugos pagal iki šio įsakymo įsigaliojimo išduotas asmens sveikatos priežiūros įstaigų licencijas, suteikiančias teisę teikti neurologijos antrinio lygio asmens sveikatos priežiūros paslaugas, gali būti teikiamos iki 2027 m. sausio 1 d.

Sveikatos apsaugos ministrė	Marija Jakubauskienė

PATVIRTINTA

Lietuvos Respublikos

sveikatos apsaugos ministro

2012 m. gegužės 17 d.

įsakymu Nr. V-441

(Lietuvos Respublikos sveikatos

apsaugos ministro 2025 m. kovo 13 d.

įsakymo Nr. V-200

redakcija)

AMBULATORINIŲ SUAUGUSIŲJŲ NEUROLOGIJOS ANTRINIO IR TRETINIO LYGIO ASMENS SVEIKATOS PRIEŽIŪROS PASLAUGŲ TEIKIMO REIKALAVIMŲ APRAŠAS

I SKYRIUS

BENDROSIOS NUOSTATOS

1.	Ambulatorinių suaugusiųjų neurologijos antrinio ir tretinio lygio asmens sveikatos priežiūros paslaugų teikimo reikalavimų aprašas (toliau – Aprašas) nustato reikalavimus asmens sveikatos priežiūros įstaigoms (toliau – ASPĮ), teikiančioms ambulatorines suaugusiųjų neurologijos antrinio ir (ar) tretinio lygio asmens sveikatos priežiūros paslaugas, šias paslaugas teikiantiems asmens sveikatos priežiūros specialistams, reikalavimus ASPĮ patalpoms ir medicinos priemonėms, taip pat šių paslaugų teikimo reikalavimus ir tvarką bei apmokėjimo Privalomojo sveikatos draudimo fondo (toliau – PSDF) biudžeto lėšomis tvarką.

2.	Apraše vartojamos sąvokos ir jų apibrėžtys:

2.1.	Ambulatorinės suaugusiųjų neurologijos antrinio ir tretinio lygio asmens sveikatos priežiūros paslaugos (toliau – neurologijos paslaugos) – ambulatorinės asmens sveikatos priežiūros paslaugos, sveikatos priežiūros specialistų komandos, nurodytos Aprašo 5 punkte, teikiamos suaugusiems pacientams, kuriems įtariamos ir (ar) diagnozuotos ligos ir (ar) sveikatos sutrikimai, nurodyti Lietuvos medicinos normoje MN 115:2019 „Gydytojas neurologas“, patvirtintoje Lietuvos Respublikos sveikatos apsaugos ministro 2005 m. birželio 22 d. įsakymu Nr. V-279 „Dėl Lietuvos medicinos normos MN 115:2019 „Gydytojas neurologas“ patvirtinimo“.

2.2.	Kitos Apraše vartojamos sąvokos suprantamos taip, kaip jos apibrėžtos kituose teisės aktuose, reglamentuojančiuose asmens sveikatos priežiūros paslaugų teikimą.

3.	Apraše nustatyti reikalavimai taikomi ambulatorines suaugusiųjų neurologijos antrinio ir (ar) tretinio lygio paslaugas teikiančioms ASPĮ, nepriklausomai nuo jų nuosavybės formos.

II SKYRIUS

REIKALAVIMAI ASPĮ IR ASMENS SVEIKATOS PRIEŽIŪROS SPECIALISTAMS

4.	Ambulatorinės suaugusiųjų neurologijos antrinio lygio paslaugos (toliau – neurologijos antrinio lygio paslaugos) teikiamos ASPĮ, kuri atitinka Apraše nustatytus reikalavimus ir turi galiojančią asmens sveikatos priežiūros veiklos licenciją teikti ambulatorines neurologijos antrinio lygio paslaugas. Ambulatorinės neurologijos tretinio lygio paslaugos teikiamos ASPĮ, kuri atitinka Apraše nustatytus reikalavimus ir turi galiojančią įstaigos asmens sveikatos priežiūros veiklos licenciją teikti ambulatorines neurologijos tretinio lygio paslaugas ir stacionarines neurologijos tretinio lygio paslaugas (suaugusiųjų neurologija III).

5.	Neurologijos paslaugas teikia asmens sveikatos priežiūros specialistų komanda, kurią sudaro:

5.1.	gydytojas neurologas;

5.2.	bendrosios praktikos slaugytojas arba išplėstinės praktikos slaugytojas;

5.3.	papildomai komandoje gali dirbti neurologijos rezidentūros studijų programos gydytojas rezidentas (rezidentūros bazėse), turintis reikiamas pakopines kompetencijas ir jų įgijimą patvirtinantį pažymėjimą.

6.	Prireikus pacientui užtikrinama atitinkamos profesinės kvalifikacijos sveikatos priežiūros specialisto (-ų) konsultacija, atsižvelgiant į gydomą ligą ar sveikatos sutrikimą.

III SKYRIUS

REIKALAVIMAI PATALPOMS IR MEDICINOS PRIEMONĖMS

7.	Neurologijos paslaugas teikiančioje ASPĮ turi būti:

7.1.	laukiamasis;

7.2.	pacientų priėmimo kabinetas;

7.3.	apžiūros ir (ar) procedūrų patalpa;

7.4.	vienoje iš Aprašo 7.2 ar 7.3 papunktyje nurodytų patalpų turi būti ASPĮ pirmosios medicinos pagalbos rinkinys, atitinkantis Asmens sveikatos priežiūros įstaigos pirmosios medicinos pagalbos rinkinio apraše, patvirtintame Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 „Dėl Asmens sveikatos priežiūros įstaigos pirmosios medicinos pagalbos rinkinio aprašo, Pirmosios pagalbos rinkinio aprašo ir Asmens sveikatos priežiūros ir farmacijos specialistų kompetencijos teikiant pirmąją medicinos pagalbą aprašo patvirtinimo“, nustatytus reikalavimus.

8.	ASPĮ, teikiančioje neurologijos antrinio lygio paslaugas, pacientų priėmimo kabinete arba diagnostinių procedūrų patalpose turi būti šiame punkte išvardytos medicinos priemonės ir kitos priemonės, reikalingos šiai paslaugai teikti:

8.1.	paciento apžiūros kušetė;

8.2.	neurologo plaktukas;

8.3.	bent vienas instrumentų rinkinys jutimų tyrimams atlikti;

8.4.	arterinio kraujo spaudimo (toliau – AKS) matavimo priemonė;

8.5.	fonendoskopas;

8.6.	centimetrinė juostelė;

8.7.	medicininės svarstyklės;

8.8.	diagnostinė ultragarsinė medicinos priemonė, skirta ekstrakranijinių ir intrakranijinių arterijų būklei įvertinti;

8.9.	kitos priemonės, reikalingos šioms paslaugoms teikti.

9.	ASPĮ, teikiančioje neurologijos tretinio lygio paslaugas, pacientų priėmimo kabinete arba diagnostinių procedūrų patalpose turi būti šios medicinos priemonės:

9.1.	Aprašo 8 punkte nurodytos medicinos priemonės;

9.2.	elektroencefalografas (ne mažiau kaip 64 kanalų, iš kurių 2 bipoliniai);

9.3.	kitos priemonės (pagal poreikį).

IV SKYRIUS

NEUROLOGIJOS PASLAUGŲ TEIKIMO REIKALAVIMAI

PIRMASIS SKIRSNIS

NEUROLOGIJOS ANTRINIO LYGIO PASLAUGŲ TEIKIMO REIKALAVIMAI

10.	Neurologijos antrinio lygio paslaugas teikianti ASPĮ atlieka (gali atlikti pagal sutartį su kita ASPĮ) šiuos laboratorinius tyrimus:

10.1.	bendrąjį kraujo;

10.2.	kepenų fermentų (aspartataminotransferazės, alaninaminotransferazės) aktyvumo nustatymą;

10.3.	inkstų funkcijos;

10.4.	kraujo krešumo tyrimus (SPA, INR), jei pacientui numatoma intervencija arba pacientas vartoja vitamino K antagonistą (varfariną);

10.5.	lipidogramą;

10.6.	bendrojo baltymo ir baltymų frakcijos;

10.7.	elektrolitų (kalio, natrio, magnio, jonizuoto kalcio) koncentracijos kraujyje nustatymą;

10.8.	kreatinkinazės koncentracijos kraujyje nustatymą;

10.9.	dėl žmogaus imunodeficito viruso;

10.10.	dėl Laimo ligos;

10.11.	dėl sifilio.

11.	Kiti laboratoriniai tyrimai, nenumatyti Aprašo 10 punkte, reikalingi ligų
diagnostikai ir gydymui pagal gydytojo neurologo kompetenciją, atliekami pačioje ASPĮ arba
pagal sutartis su kitomis ASPĮ, turinčiomis asmens sveikatos priežiūros veiklos licenciją teikti
laboratorinės diagnostikos paslaugas.

12.	Neurologijos antrinio lygio paslaugas teikianti ASPĮ atlieka šiuos testus ir tyrimus:

12.1.	protinės būklės vertinimo testą;

12.2.	sąmonės būklės vertinimo testą;

12.3.	galvos ir kaklo kraujagyslių ultragarsinius tyrimus;

12.4.	nervų-raumenų ir periferinių nervų ultragarsinius tyrimus;

12.5.	elektroencefalografijos tyrimus (gali atlikti pagal sutartį su kita ASPĮ);

12.6.	elektroneuromiografijos tyrimus (gali atlikti pagal sutartį su kita ASPĮ).

13.	Neurologijos antrinio lygio paslaugą teikianti ASPĮ atlieka šias procedūras ir (ar) intervencijas:

13.1.	lokalias periferinių nervų blokadas;

13.2.	raumenų bei skeleto struktūrų blokadas;

13.3.	trigerinių taškų blokadas.

ANTRASIS SKIRSNIS

NEUROLOGIJOS TRETINIO LYGIO PASLAUGŲ TEIKIMO REIKALAVIMAI

14.	Neurologijos tretinio lygio paslaugas teikianti ASPĮ atlieka šiuos laboratorinius ir instrumentinius tyrimus ir testus:

14.1.	Aprašo 10–12 punktuose nurodytus tyrimus ir testus;

14.2.	sukeltųjų potencialų tyrimus.

15.	Neurologijos tretinio lygio paslaugas teikianti ASPĮ atlieka šias procedūras ir (ar) intervencijas:

15.1.	Aprašo 13 punkte nurodytas procedūras;

15.2.	odos biopsiją;

15.3.	giliosios galvos smegenų stimuliacijos stimuliatoriaus parametrų reguliavimą (ASPĮ, kuriose atliekamas galvos smegenų stimuliatorių implantavimas);

15.4.	implantuoto klajoklio nervo (N. vagus) neurostimulatoriaus patikrą ir kitų stimuliatorių patikrą (ASPĮ, kuriose atliekamas galvos smegenų stimuliatorių implantavimas).

16.	Neurologijos tretinio lygio paslaugas teikianti ASPĮ atlieka (gali atlikti pagal sutartį su kita ASPĮ) šiuos diagnostinius tyrimus:

16.1.	dėl autoimuninių ligų, autoimuninių encefalitų žymenų ir specifinius tyrimus, reikalingus ligai diagnozuoti ir gydymui monitoruoti;

16.2.	paraneoplastinių ligų antikūnų tyrimus;

16.3.	vaistų nuo epilepsijos koncentracijų ir (arba) genetinius tyrimus.

V SKYRIUS

NEUROLOGIJOS PASLAUGŲ TEIKIMO TVARKA

17.	Siekdamas pasikonsultuoti dėl paciento sveikatos būklės, tyrimų, diagnozės nustatymo ar patikslinimo, gydymo taktikos (pradėti, pratęsti, pakeisti ar nutraukti gydymą) ar darbingumo arba dėl asmens sveikatos priežiūros paslaugų teikimo arba siekdamas užtikrinti paslaugų tęstinumą, siuntimą, nurodydamas, kokio lygio paslaugoms gauti pacientas siunčiamas, išduoda:

17.1.	neurologijos antrinio lygio paslaugoms gauti – bet kokios profesinės kvalifikacijos gydytojas arba išplėstinės praktikos slaugytojas ar bendrosios praktikos slaugytojas, kai pacientą konsultavęs gydytojas nustato, kad neurologijos antrinio lygio konsultacija būtina, ir tai nurodo paciento medicinos dokumentuose;

17.2.	neurologijos tretinio lygio paslaugoms gauti – antrinio lygio neurologijos paslaugą pacientui suteikęs gydytojas neurologas arba bet kurios profesinės kvalifikacijos tretinio lygio paslaugą pacientui suteikęs gydytojas specialistas, esant jo išvadai, kad atlikus tiriamuosius ir (ar) gydomuosius veiksmus pagal klinikines indikacijas yra tikslinga ambulatorinė tretinio lygio paslaugą teikiančio gydytojo neurologo konsultacija.

18.	Šeimos gydytojas, siunčiantis pacientą gauti neurologijos antrinio lygio paslaugos, siuntime nurodo informaciją, nurodytą Siuntimų asmens sveikatos priežiūros paslaugoms gauti išdavimo, įforminimo ir atsakymų pateikimo tvarkos apraše, patvirtintame Lietuvos Respublikos sveikatos apsaugos ministro 2008 m. birželio 28 d. įsakymu Nr. V-636 „Dėl Siuntimų asmens sveikatos priežiūros paslaugoms gauti išdavimo, įforminimo ir atsakymų pateikimo tvarkos aprašo patvirtinimo“. Siuntime įrašomi šių tyrimų rezultatai:

18.1.	bendrojo kraujo tyrimo;

18.2.	biocheminių kraujo tyrimų (inkstų ir kepenų funkcijos, elektrolitų);

18.3.	uždegimo rodiklių tyrimo;

18.4.	elektrokardiografijos;

18.5.	esant nugaros ar stuburo skausmams, rentgeno arba kito vaizdinio tyrimo;

18.6.	dėl įtariamos ligos būtinų atlikti tyrimų pagal siunčiančio gydytojo specialisto medicinos normą.

19.	Jei gauti gydytojo neurologo paslaugos pacientą siunčia kitos profesinės kvalifikacijos gydytojas specialistas, paslaugos teikimo metu nustatęs gydytojo neurologo konsultacijos poreikį, jis pagrindžia siuntimo priežastį ir pateikia turimų diagnostinių tyrimų duomenis.

20.	Gydytojas neurologas, siunčiantis pacientą gauti gydytojo neurologo tretinio lygio paslaugos, siuntime nurodo Aprašo 18 punkte nurodytą informaciją ir šių tyrimų rezultatus:

20.1.	dėl įtariamų ar diagnozuotų kraujotakos ligų ir (ar) galvos svaigimo:

20.1.1.	bendrojo kraujo tyrimo;

20.1.2.	elektrolitų;

20.1.3.	lipidogramos;

20.1.4.	inkstų ir kepenų fermentų tyrimų;

20.1.5.	kraujo krešumo tyrimo (SPA, INR), jei pacientui numatoma intervencija arba vartoja vitamino K antagonistą (varfariną);

20.2.	dėl įtariamų ar diagnozuotų neuroraumeninių ligų:

20.2.1.	Aprašo 20.1.1 ir 20.1.4 papunkčiuose nurodytų tyrimų;

20.2.2.	kreatinkinazės tyrimo;

20.2.3.	bendrojo baltymo tyrimo;

20.3.	dėl įtariamų ar diagnozuotų sąmonės sutrikimų ir (ar) epilepsijos:

20.3.1.	Aprašo 20.1.1 ir 20.1.2 papunkčiuose nurodytų tyrimų;

20.3.2.	inkstų ir kepenų fermentų tyrimų, įskaitant gama glutamiltransferazę;

20.4.	dėl įtariamų ar diagnozuotų stuburo patologijų:

20.4.1.	Aprašo 20.1.1 ir 20.1.4 papunkčiuose nurodytų tyrimų;

20.4.2.	C-reaktyviojo baltymo tyrimo;

20.4.3.	šlapimo tyrimo;

20.5.	dėl įtariamų ar diagnozuotų kitų ligų:

20.5.1.	Aprašo 20.1.1, 20.1.3 ir 20.1.4 papunkčiuose nurodytų tyrimų;

20.5.2.	kitų tyrimų, pagrindžiančių siuntimo priežastį.

21.	Esant poreikiui, gydytojas dėl pacientų gydymo taktikos konsultuojasi su gydytoju neurologu, vadovaudamasis Nuotolinių gydytojo ir šeimos gydytojo komandos nario konsultacijų pacientui ir gydytojo konsultacijų gydytojui teikimo ir jų išlaidų apmokėjimo Privalomojo sveikatos draudimo fondo biudžeto lėšomis tvarkos aprašu, patvirtintu Lietuvos Respublikos sveikatos apsaugos ministro 2020 m. lapkričio 10 d. įsakymu Nr. V-2569 „Dėl Nuotolinių gydytojo ir šeimos gydytojo komandos nario konsultacijų pacientui ir gydytojo konsultacijų gydytojui teikimo ir jų išlaidų apmokėjimo Privalomojo sveikatos draudimo fondo biudžeto lėšomis tvarkos aprašo patvirtinimo“.

22.	Teikdamas neurologijos paslaugas bendrosios praktikos slaugytojas gali atlikti šias funkcijas:

22.1.	organizuoti ir koordinuoti paskirtų diagnostinių tyrimų, konsultacijų atlikimą;

22.2.	matuoti paciento pagrindinius gyvybinius rodiklius (arterinį kraujo spaudimą, kvėpavimo dažnį, širdies susitraukimų dažnį, kūno temperatūrą), ūgį, svorį, apskaičiuoti kūno masės indeksą;

22.3.	registruoti elektroencefalogramą;

22.4.	asistuoti gydytojui atliekant:

22.4.1.	odos biopsiją;

22.4.2.	elektroneuromiogramą;

22.5.	stebėti paciento gyvybinius rodiklius ir sąmonės būseną po atliktų procedūrų;

22.6.	suteikti pacientui, jo šeimos nariams žinių apie slaugą, savarankišką sveikatos būklės priežiūrą ir gyvenimo būdo pokyčius sergant neurologine liga, esant reikalui, mokyti susileisti vaistus, stebėti vaistų poveikį, pildyti sveikatos būklės pokyčių dienyną;

22.7.	gydytojui neurologui elektroniniame medicinos dokumente E025 „Ambulatorinio apsilankymo aprašymas“ įrašius vaistinio preparato pavadinimą, formą, stiprumą, dozę, vartojimo dažnumą ir nurodžius „receptą išrašo slaugytojas“, bendrosios praktikos slaugytojas pacientui išrašo gydytojo neurologo paskirto vaistinio preparato receptą.

23.	Teikdamas neurologijos paslaugą išplėstinės praktikos slaugytojas gali surinkti paciento anamnezę, atlikti Aprašo 22 punkte nurodytus veiksmus ir pagal kompetenciją vertinti atliktų tyrimų rezultatus.

24.	Neurologijos antrines paslaugas teikiantis gydytojas neurologas, įvertinęs paciento sveikatos būklę, informaciją paciento medicinos dokumentuose ir atliktų tyrimų rezultatus:

24.1.	paskiria ir (ar) atlieka papildomus tyrimus, diagnozuoja ligą ir skiria reikiamą gydymą;

24.2.	siunčia pacientą neurologijos tretinio lygio paslaugas teikiančio gydytojo neurologo konsultacijos Aprašo 17.2 papunktyje nurodytu atveju;

24.3.	esant indikacijų, siunčia pacientą kito specialisto konsultacijos;

24.4.	esant indikacijų, siunčia pacientą stacionariniam gydymui.

25.	Neurologijos tretines paslaugas teikiantis gydytojas neurologas, įvertinęs paciento sveikatos būklę, informaciją paciento medicinos dokumentuose ir atliktų tyrimų rezultatus:

25.1.	atlieka reikalingus tyrimus, diagnozuoja ligą ir skiria reikiamą gydymą;

25.2.	esant indikacijų, siunčia pacientą kito specialisto konsultacijos;

25.3.	esant indikacijų, siunčia pacientą stacionariniam gydymui.

26.	Neurologinėmis ligomis sergantiems pacientams paslaugų teikimas dėl onkologinių ligų organizuojamas vadovaujantis Onkologinėmis ligomis sergančių pacientų srautų valdymo ir paslaugų organizavimo reikalavimų aprašu, patvirtintu Lietuvos Respublikos sveikatos apsaugos ministro 2017 m. vasario 17 d. įsakymu Nr. V-156 „Dėl Onkologinėmis ligomis sergančių pacientų srautų valdymo ir paslaugų organizavimo reikalavimų aprašo patvirtinimo“.

27.	Neurologinėmis ligomis sergantiems pacientams paslaugų teikimas dėl retų ligų, nurodytų „Orphanet“ (Europos informacijos puslapis apie retas ligas ir retuosius vaistus) interneto svetainėje, organizuojamas vadovaujantis Pacientų, sergančių retomis ligomis, diagnostikos, gydymo ir priežiūros tvarkos aprašu, patvirtintu Lietuvos Respublikos sveikatos apsaugos ministro 2024 m. rugpjūčio 23 d. įsakymu Nr. V-839 „Dėl Pacientų, sergančių retomis ligomis, diagnostikos, gydymo ir priežiūros tvarkos aprašo patvirtinimo“.

28.	Neurologijos antrines arba tretines paslaugas teikiančiam gydytojui neurologui ambulatorinės konsultacijos metu nustačius, kad po nurodyto konkretaus laikotarpio pacientui reikalinga antrinio arba tretinio lygio paslaugas teikiančio gydytojo neurologo pakartotinė konsultacija:

28.1.	jei pacientas pasirenka konsultaciją gauti toje pačioje ASPĮ, jos vadovo nustatyta tvarka pacientas iš karto registruojamas gydytojo neurologo konsultacijai jo nustatytu metu;

28.2.	jei pacientas pageidauja šias paslaugas gauti kitoje ASPĮ, užpildo elektroninį medicinos dokumentą E027 „Siuntimas konsultacijai, tyrimams, gydymui“ (toliau – forma E027). Pacientas pats užsiregistruoja gydytojo neurologo konsultacijai pasirinktoje ASPĮ neurologijos antrines arba tretines paslaugas teikiančio gydytojo neurologo nustatytu metu.

29.	Jei gydytojas neurologas, teikiantis neurologijos antrinio lygio paslaugas įstaigoje, kuri teikia neurologijos antrinio ir tretinio lygio paslaugas, teikdamas neurologijos antrinio lygio paslaugas nustato, kad pacientui pagal klinikines indikacijas yra tikslinga suteikti neurologijos tretinio lygio paslaugą, jis tokią paslaugą suteikia, pagrįsdamas šios paslaugos tikslingumą ir atlikdamas Aprašo 14 ir 15 punktuose nurodytus reikiamus tyrimus ir procedūras.

30.	Baigus aktyvų lėtinės ligos gydymą ir gydytojui specialistui nustačius, kad pacientas atitinka Ilgalaikio pacientų, sergančių lėtinėmis ligomis, sveikatos būklės stebėjimo tvarkos apraše, patvirtintame Lietuvos Respublikos sveikatos apsaugos ministro 2014 m. vasario 28 d. įsakymu Nr. V-288 „Dėl Ilgalaikio pacientų, sergančių lėtinėmis ligomis, sveikatos būklės stebėjimo tvarkos aprašo patvirtinimo“ (toliau – įsakymas Nr. V-288), nustatytus kriterijus ir yra ilgalaikės paciento sveikatos būklės stebėjimo paslaugų poreikis, gydytojas specialistas organizuoja ir vykdo ilgalaikę paciento sveikatos būklės stebėseną įsakymo V-288 nustatyta tvarka.

VI SKYRIUS

NEUROLOGIJOS paslaugŲ apmokėjimO PSDF BIUDŽETO LĖŠOMIS TVARKA

31.	Neurologijos paslaugų, suteiktų pagal Apraše nustatytus reikalavimus, išlaidos apmokamos PSDF biudžeto lėšomis, vadovaujantis Gydytojų specialistų teikiamų asmens sveikatos priežiūros paslaugų ir stacionarinių asmens sveikatos priežiūros paslaugų organizavimo tvarkos aprašu, patvirtintu Lietuvos Respublikos sveikatos apsaugos ministerijos 1998 m. birželio 18 d. įsakymu Nr. 329 „Dėl Gydytojų specialistų teikiamų ambulatorinių asmens sveikatos priežiūros paslaugų ir stacionarinių asmens sveikatos priežiūros paslaugų organizavimo tvarkos aprašo patvirtinimo“, pagal paslaugų bazines kainas, patvirtintas Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl Asmens sveikatos priežiūros paslaugų ir jų bazinių kainų sąrašo bei su šiomis paslaugomis susijusių priedų, mokamų Privalomojo sveikatos draudimo fondo biudžeto lėšomis, sąrašų patvirtinimo“.

32.	Aprašo 29 punkte nurodytomis sąlygomis gydytojui neurologui vietoj antrinio lygio paslaugos suteikus tretinio lygio paslaugą, ši paslauga apmokama kaip viena paslauga pagal tretinio lygio paslaugų bazines kainas.

VII SKYRIUS

BAIGIAMOSIOS NUOSTATOS

33.	Teikiant antrinio ir tretinio lygio neurologijos paslaugas, rentgenodiagnostiniai, kompiuterinės tomografijos ir magnetinio rezonanso tyrimai atliekami vadovaujantis Radiologijos asmens sveikatos priežiūros paslaugų teikimo reikalavimų aprašu, patvirtintu Lietuvos Respublikos sveikatos apsaugos ministro 2015 m. liepos 24 d. įsakymu Nr. V-881 „Dėl Radiologijos asmens sveikatos priežiūros paslaugų teikimo reikalavimų aprašo patvirtinimo“, ir Kompiuterinės tomografijos ir magnetinio rezonanso tomografijos tyrimų, daugiafazių kontrastinių kompiuterinės tomografijos ir magnetinio rezonanso tomografijos tyrimų bei kompiuterinės tomografijos angiografijos ir magnetinio rezonanso angiografijos tyrimų atlikimo tvarkos aprašu, patvirtintu Lietuvos Respublikos sveikatos apsaugos ministro 1999 m. gegužės 10 d. įsakymu Nr. 229 „Dėl Kompiuterinės tomografijos ir magnetinio rezonanso tomografijos tyrimų, daugiafazių kontrastinių kompiuterinės tomografijos ir magnetinio rezonanso tomografijos tyrimų bei kompiuterinės tomografijos angiografijos ir magnetinio rezonanso angiografijos tyrimų atlikimo tvarkos aprašo ir Ligų ir būklių, kurioms esant iš Privalomojo sveikatos draudimo fondo biudžeto apmokami kompiuterinės tomografijos ir magnetinio rezonanso tomografijos, daugiafaziai kontrastiniai kompiuterinės tomografijos ir magnetinio rezonanso tomografijos bei kompiuterinės tomografijos angiografijos ir magnetinio rezonanso angiografijos tyrimai, sąrašų patvirtinimo“.

34.	Teikiant neurologijos paslaugas pildomi elektroniniai medicinos dokumentai E025 „Ambulatorinio apsilankymo aprašymas“, forma E027 ir E027-a „Atsakymas į siuntimą konsultacijai, tyrimams, gydymui“, nurodyti Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo, patvirtinto Lietuvos Respublikos sveikatos apsaugos ministro 2015 m. gegužės 26 d. įsakymu Nr. V-657 „Dėl Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo patvirtinimo“, priede, taip pat užpildoma forma Nr. 025/a-LK „Asmens ambulatorinio gydymo statistinė kortelė“, patvirtinta Lietuvos Respublikos sveikatos apsaugos ministro 1998 m. lapkričio 26 d. įsakymu Nr. 687 „Dėl medicininės apskaitos dokumentų formų tvirtinimo“, ir kiti asmens sveikatos priežiūros paslaugų teikimą reglamentuojančiuose teisės aktuose nustatyti medicinos dokumentai.

35.	Neurologijos paslaugų teikimo organizavimo ASPĮ tvarką nustato ASPĮ vadovas.

––––––––––––––––––